**Notă informativă**

**la proiectul hotărîrii Guvernului cu privire la aprobarea Regulamentului privind evaluarea activității parcului pentru tehnologia informației**

Prezentul proiect a fost elaborat în scopul asigurării implementării prevederilor articolului 17 din Legea nr.77 din 21.04.2016 cu privire la parcurile pentru tehnologia informaţiei.

Astfel, în conformitate cu prevederile articolului menționat, rezultatele activităţii parcului pentru tehnologia informaţiei urmează a fi evaluate în conformitate cu un regulament elaborat de Ministerul Tehnologiei Informaţiei şi Comunicaţiilor (după reforma Guvernului – Ministerul Economiei și Infrastructurii) şi aprobat de Guvern.

În acest sens, a fost elaborat proiectulRegulamentului privind evaluarea activității parcurilor pentru tehnologia informației care stabilește modul de formare și atribuțiile comisiei de evaluare a activității parcurilor pentru tehnologia informației, precum și procedura, criteriile și cerințele privind evaluarea activității parcurilor.

Este prevăzută evaluarea anuală a rezultatelor activității parcului de către comisie de evaluare care urmează a fi constituită prin ordinul Ministerului Economiei și Infrastructurii. Comisia de evaluare va fi constituită din reprezentanți ai subdiviziunilor aparatului central al Ministerului Economiei și Infrastructurii. La necesitate, Comisia de evaluare va atrage în activitatea sa reprezentanți ai altor autorități ale administrației publice centrale de specialitate.

În punctul 7 din proiectul Regulamentului sunt prevăzute principiile de evaluare a rezultatelor activității Parcului, precum imparțialitatea și obiectivitatea, transparența, integritate și profesionalism.

Procedura de evaluare va cuprinde examinarea de către Comisia de evaluare a rapoartelor de activitate a Parcului, proiectelor de dezvoltare a Parcului și gradului de implementare a acestora, precum și a propunerilor privind dezvoltarea activității Parcului.

Este importantă fixarea obiectivelor care vor sta la baza evaluării activității Parcului. În acest sens, se propun următoarele obiective:

1. creșterea numărului rezidenților, venitului din vînzări al acestora, precum și sumelor achitate de rezidenți cu titlu de impozit unic;
2. ponderea produselor și serviciilor în domeniul IT în venitul din vînzări al rezidenților mai mare de 70%;
3. creșterea volumului exportului produselor și/sau serviciilor în domeniul IT de către companiile rezidente ale parcului;
4. asigurarea mecanismelor de atragere, consiliere și susținere a companiilor IT noi;
5. creșterea volumului investițiilor străine și autohtone în activitatea companiilor IT rezidente ale parcului;
6. creșterea numărului produselor IT cu valoarea adăugată înaltă, inclusiv produselor inovative create de către rezidenții parcului;
7. stabilirea parteneriatelor internaționale pentru transferul de cunoștințe și tehnologii IT, inclusiv atragerea specialiștilor IT străini;
8. creșterea numărului locurilor de muncă calificate în domeniul IT.

Evaluarea se finalizează cu întocmirea în mod obligatoriu a raportului final de evaluare, care urmează a fi prezentat de către Comisia de evaluare conducerii Ministerului Economiei și Infrastructurii.

 În baza raportului de evaluare, Ministerul Economiei și Infrastructurii va constata realizarea sau nerealizarea obiectivelor Parcului stabilite de legislație și actele de constituire a parcului. În cazul în care, în baza raportului de evaluare, se va constata că Parcul nu-și realizează obiectivele, Ministerul Economiei și Infrastructurii va înainta Guvernului propunerea de desființare a Parcului, în conformitate cu prevederile legislației aplicabile.

**Viceprim-ministru,**

**ministru Octavian CALMÎC**